b'\n_START_ARTICLE_\nSkorstein\n_START_SECTION_\nOrdet skorstein\n_START_PARAGRAPH_\nSkorstein, pipe og skorsteinspipe er navn som i dag brukes om hverandre. Den opprinnelige betydningen av ordet (gammelnorsk: skorsteinn, fra mellomtysk schorstein var \xc2\xabildsted\xc2\xbb eller \xc2\xabpeis\xc2\xbb. Etymologisk betyr det tyske forleddet schore (beslektet med gammelnorsk skor\xc3\xb6a) \xc2\xabst\xc3\xb8tte\xc2\xbb eller \xc2\xabstiver\xc2\xbb, og m\xc3\xa5 ha betegnet steinene som avgrenset ildstedet. I nyere tid er betydningen utvidet til ogs\xc3\xa5 \xc3\xa5 gjelde r\xc3\xb8ykpipen over tak. Skorsteinen var opprinnelig ildstedet inne i bygningen, mens pipen betegnet r\xc3\xb8ykr\xc3\xb8ret videre gjennom huset og taket. Det franske ordet chemin\xc3\xa9e har hatt en tilsvarende betydningsutvidelse. Opprinnelig betydde det et ildsted (latin caminus, \xc2\xabkamin\xc2\xbb), men i moderne fransk betyr det b\xc3\xa5de \xc2\xabpeis\xc2\xbb og \xc2\xabr\xc3\xb8ykpipe\xc2\xbb over tak.\n_START_SECTION_\nHistorie\n_START_PARAGRAPH_\nSkorsteinen i form av en murt r\xc3\xb8ykkanal var kjent i Romerriket i leieg\xc3\xa5rder med flere etasjer, og i forbindelse med gulvvarme hypokaust fra et sentralt fyrrom. I Nord-Europa slapp r\xc3\xb8yken fra \xc3\xa5ren ut i rommet, og derfra ut gjennom en \xc3\xa5pning i taket, en ljore. I middelalderen fikk borger og klostre kaminer med r\xc3\xb8ykkanaler opp gjennom de massive murveggene._NEWLINE_Da peiser og senere lukkede ovner avl\xc3\xb8ste \xc3\xa5reilden i vanlige boliger, i Norge i l\xc3\xb8pet av 1600-\xc3\xa5rene og senere, ble r\xc3\xb8yken fra disse ildstedene f\xc3\xb8rt over tak gjennom murte skorsteiner. Det viktigste ildstedet var peisen til matlagning, enten den befant seg i bondens stue eller i byborgerens kj\xc3\xb8kken. Kj\xc3\xb8kkenpeiser i byhus eller herskapshus hadde alltid en r\xc3\xb8ykhette som fanget r\xc3\xb8yken og f\xc3\xb8rte den videre opp gjennom en r\xc3\xb8ykpipe, og peis og pipe var s\xc3\xa5 uadskillelige at helheten ble kalt skorstein.\n_START_SECTION_\nFunksjon\n_START_PARAGRAPH_\nSkorsteinens virkem\xc3\xa5te baserer seg p\xc3\xa5 oppdriften av r\xc3\xb8ykgassene, som er lettere enn den kaldere luften i omgivelsene. H\xc3\xb8yden og tverrsnittet p\xc3\xa5 r\xc3\xb8ykkanalen m\xc3\xa5 derfor tilpasses r\xc3\xb8ykgassens volum og temperatur. Gjennomstr\xc3\xb8mningen i r\xc3\xb8ykkanalen medf\xc3\xb8rer p\xc3\xa5 grunn av Bernoulli-prinsippet et lavere lufttrykk i ildstedet. Dette hindrer at r\xc3\xb8ykgasser fra ildstedet ledes ut i rommet hvor det befinner seg. For \xc3\xa5 hindre at vinden blir presset ned i ildstedet, m\xc3\xa5 skorsteinen ligge fritt i forhold til fremherskende lokal vindretning. N\xc3\xa5r det ikke fyres i ildstedet, m\xc3\xa5 et spjeld eller en ovnsd\xc3\xb8r stenge for luftstr\xc3\xb8mmen slik at varm luft ikke trekkes ut av rommet. _NEWLINE_Mekanisk ventilasjon i kj\xc3\xb8kken eller baderom har mye sterkere effekt enn skorsteinens naturlige ventilasjon. Avsuget kan reversere trekken og ved ufullstendig forbrenning lede giftig karbonmonoksid (CO) ut i oppholdsrommene. Noen varmtvannsberedere med moderne fyrkjeler produserer avgasser med for lav temperatur til \xc3\xa5 hindre kondens i r\xc3\xb8ykkanalen. Den m\xc3\xa5 da lages av vanntette og motstandsdyktige materialer som rustfritt st\xc3\xa5l eller keramer. Om r\xc3\xb8ykgassene er s\xc3\xa5 kalde at oppdriften uteblir, kan det v\xc3\xa6re n\xc3\xb8dvendig \xc3\xa5 installere mekanisk avsug \xc3\xb8verst.\n_START_SECTION_\nUtf\xc3\xb8relse\n_START_PARAGRAPH_\nI mange land er det tradisjon for \xc3\xa5 lage separate r\xc3\xb8ykkanaler fra hvert enkelt ildsted i huset, og disse blir ofte laget av keramiske r\xc3\xb8r innmurt i en st\xc3\xb8rre murs\xc3\xb8yle. I Norden har r\xc3\xb8ykpipene hatt st\xc3\xb8rre tverrsnitt, og det har v\xc3\xa6rt vanlig \xc3\xa5 f\xc3\xb8re r\xc3\xb8yk fra flere ildsteder gjennom samme pipe, noen ganger fra rom uten direkte kontakt med skorsteinen. R\xc3\xb8yken ble da f\xc3\xb8rt fra ovn til skorstein gjennom ovnsr\xc3\xb8r av jernblikk, om n\xc3\xb8dvendig gjennom vegger. Ideelt skulle skorsteinen f\xc3\xb8res loddrett opp gjennom etasjene, men det har ofte v\xc3\xa6rt n\xc3\xb8dvendig \xc3\xa5 \xc2\xabtrekke pipa\xc2\xbb, mure den skr\xc3\xa5nende, for \xc3\xa5 f\xc3\xa5 den til \xc3\xa5 munne ut p\xc3\xa5 et gunstig sted, f.eks. p\xc3\xa5 m\xc3\xb8net. Da kunne det v\xc3\xa6re n\xc3\xb8dvendig \xc3\xa5 st\xc3\xb8tte den opp med trekonstruksjoner for \xc3\xa5 hindre setninger og brannfarlige sprekker, men kontakt mellom skorstein og trevirke var i seg selv en risiko. Det var ikke uvanlig \xc3\xa5 la to skr\xc3\xa5 pipel\xc3\xb8p fra hver sin side av huset m\xc3\xb8tes inne p\xc3\xa5 loftet og f\xc3\xb8res samlet opp over taket. De st\xc3\xb8ttet hverandre gjensidig og gjorde ytterligere underst\xc3\xb8ttelse un\xc3\xb8dvendig._NEWLINE_I eldre tid ble b\xc3\xa5de peis og pipe murt av naturstein, som regel med leire som bindemiddel. Etter hvert som bruken tegl ble mer alminnelig, ble skorsteiner murt med tegl, og synlige sider ble pusset. Ved gjennomf\xc3\xb8ringer i bjelkelag og tak var det n\xc3\xb8dvendig med murte utlegg for \xc3\xa5 sikre mot brann. Tetting rundt pipa over tak har alltid v\xc3\xa6rt et problem, og det l\xc3\xb8ses best ved hjelp av metallbeslag. P\xc3\xa5 torvtak ble det murt inn utstikkende heller med fall ut over never og torv. Ved taktekking av tegl var det vanlig \xc3\xa5 mure ei \xc2\xabku\xc2\xbb rundt pipa, med utstikk i samme hellingsvinkel som takflaten. Da ble det ogs\xc3\xa5 murt en \xc2\xabkrans\xc2\xbb \xc3\xb8verst, b\xc3\xa5de for \xc3\xa5 forsterke \xc3\xa5pningen og for \xc3\xa5 utseendets skyld. De fleste steder har det v\xc3\xa6rt vanlig \xc3\xa5 dekke peis\xc3\xa5pningen med en helle som b\xc3\xa6res av stein i de fire hj\xc3\xb8rnene av pipa. Dette skjermer \xc3\xa5pningen mot nedb\xc3\xb8r, samtidig som det bidrar til bedre trekk._NEWLINE_Et loddrett pipel\xc3\xb8p letter arbeidet for feieren. Av samme grunn anbringer man feieluker ved knekkpunkter og alltid ved bunnen av pipel\xc3\xb8pet. I nyere bygningslovgivning er det krav om sikker adkomst til piper over tak, med takstiger eller tilsvarende. Hvis det likevel var trekkproblemer, kunne det v\xc3\xa6re n\xc3\xb8dvendig \xc3\xa5 mure pipa h\xc3\xb8yere, i hvert fall til over m\xc3\xb8neh\xc3\xb8yden. Andre remedier var blant annet \xc2\xabkjerringa\xc2\xbb som dreide i vinden med et skj\xc3\xb8rt som var utformet slik at det oppsto sug i pipa._NEWLINE_Fabrikkpiper ble gjerne gjort h\xc3\xb8ye, slik at en kunne f\xc3\xa5 god spredning p\xc3\xa5 forbrent materiale som gikk i fyringen sammen med ikke helt ren olje.\n_START_SECTION_\nRehabilitering av skorstein\n_START_PARAGRAPH_\nRehabilitering av pipe, gj\xc3\xb8res som oftest ved \xc3\xa5 sette ned en nytt r\xc3\xb8r innvendig i gammel pipe. Nytt r\xc3\xb8r er gjerne av keramikk eller st\xc3\xa5l. Sot- /feieluker og ildsteder som er tilkoplet gammel pipe, tilkoples det nye foringsr\xc3\xb8ret. En pipe rehabilitert p\xc3\xa5 denne m\xc3\xa5ten, gj\xc3\xb8r faktisk s\xc3\xa5 den nye pipa ofte er bedre enn gammel pipe var, da denne var nybygd. Grunnen til dette er at man vil f\xc3\xa5 et eget foringsr\xc3\xb8r med luft rund dette og gammel pipevegg, som vil kj\xc3\xb8le ned veggene i gammel pipevegg. Denne nedkj\xc3\xb8lingen gj\xc3\xb8r at brennbart byggverk som er oppf\xc3\xb8rt mot pipen, ikke vil kunne bli utsatt for samme h\xc3\xb8ye temperatur som tidligere, og faren for brann blir derfor mindre.  Det er ogs\xc3\xa5 en stor fordel \xc3\xa5 f\xc3\xa5 en rund pipe, da r\xc3\xb8ykgassene beveger seg rundt n\xc3\xa5r de stiger oppover i pipen. Ved at r\xc3\xb8ret er rundt, unng\xc3\xa5r man derfor kalde hj\xc3\xb8rner i en firkantet pipe, som kj\xc3\xb8ler r\xc3\xb8ykgassene, og f\xc3\xb8rer til d\xc3\xa5rligere trekk og i noen tilfeller ekstra mye sot (som er brennbart)._NEWLINE_Det finnes ogs\xc3\xa5 noen andre metoder for rehabilitering av piper, blant annet at pipeveggene settes inn med en masse. Dette blir av de aller fleste sett p\xc3\xa5 som en n\xc3\xb8dl\xc3\xb8sning der pipel\xc3\xb8pene er veldig sm\xc3\xa5 (under ca 15x15cm), og man derfor ikke kan f\xc3\xa5 ned foringsr\xc3\xb8r. Man f\xc3\xa5r heller ingen av fordelene nevnt over med bedret brannsikkerhet eller rund pipe.'